‘मुक्का मार’ लड़ाई-झगड़े के लिए किसी को उकसाने के लिए नहीं, बल्कि एक ऐसी मुहिम है, जो लड़कियों को उन मनचलों से बचने के लिए प्रशिक्षण देती है, जो सरे राह लड़कियों के साथ छेड़खानी करने से बाज नहीं आते। इसलिए कभी आप मुंबई के वर्सोवा बीच में घूम रहे हों और सफेद रेत में आपको कुछ लड़कियां कुंग फू की ट्रेनिंग लेती मिल जाए तो अचरज मत कीजिएगा। स्लम में रहने वाली ये लड़कियां ‘मुक्का मार’ मुहिम के तहत मुफ्त में कुंग फू की ट्रेनिंग लेती हैं। खास बात ये है कि इस मुहिम को विज्ञापन फिल्मों से अपना करियर शुरू करने वाली इशिता शर्मा चला रही हैं और कुंग फू ट्रेनर अलेक्जेंडर फर्नांडीस हैं।